Document ID: 32007R1560

PADOMES REGULA (EK) Nr. 1560/2007
(2007. gada 17. decembris),
ar ko groza Regulu (EK) Nr. 21/2004 attiecībā uz aitu un kazu elektroniskās identifikācijas ieviešanas datumu
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 37. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu (1),
tā kā:
(1)
Padomes Regulā (EK) Nr. 21/2004 (2003. gada 17. decembris), ar ko izveido aitu un kazu identifikācijas un reģistrācijas sistēmu (2), noteikts, ka katrai dalībvalstij jāizveido aitu un kazu identifikācijas un reģistrācijas sistēma saskaņā ar minētās regulas noteikumiem.
(2)
Minētajā regulā arī paredzēts, ka no 2008. gada 1. janvāra elektroniskā identifikācija ir obligāta visiem dzīvniekiem, kas dzimuši pēc šā datuma.
(3)
Turklāt minētajā regulā paredzēts, ka Komisija līdz 2006. gada 30. jūnijam iesniedz Padomei ziņojumu par elektroniskās identifikācijas sistēmas īstenošanu, kuram pievieno atbilstīgus priekšlikumus, par kuriem Padome balso, apstiprinot vai vajadzības gadījumā grozot minētās sistēmas obligātās ieviešanas datumu un vajadzības gadījumā atjauninot dažus tehniskos aspektus, kas attiecas uz elektroniskās identifikācijas īstenošanu.
(4)
Komisijas ziņojumā secināts, ka 2008. gada 1. janvāris nevar būt datums, no kura ievieš obligāto elektronisko identifikāciju. Tādēļ būtu lietderīgi grozīt šo datumu, termiņu pagarinot līdz 2009. gada 31. decembrim, lai dalībvalstis varētu pieņemt vajadzīgos pasākumus pienācīgai sistēmas īstenošanai, ņemot vērā minētās sistēmas pašreizējo un iespējamo ietekmi uz ekonomiku.
(5)
Vairākas dalībvalstis jau ir izstrādājušas elektroniskās identifikācijas ieviešanai vajadzīgo tehnoloģiju un guvušas pietiekamu pieredzi tās īstenošanā. Nevajadzētu kavēt šīs sistēmas ieviešanu valsts līmenī, ja valsts to uzskata par lietderīgu. No minēto valstu pieredzes Komisija un pārējās dalībvalstis gūtu vērtīgu informāciju par elektroniskās identifikācijas tehniskajiem aspektiem un tās ietekmi.
(6)
Ņemot vērā šīs regulas ekonomisko nozīmīgumu, jāatsaucas uz steidzamību, kas minēta I.3. punktā Protokolā par valstu parlamentu lomu Eiropas Savienībā, kurš pievienots Līgumam par Eiropas Savienību, Eiropas Kopienas dibināšanas līgumam un Eiropas Atomenerģijas kopienas dibināšanas līgumam.
(7)
Tā kā šī regula ir jāpiemēro no 2008. gada 1. janvāra, tai būtu jāstājas spēkā nekavējoties.
(8)
Tādēļ attiecīgi būtu jāgroza Regula (EK) Nr. 21/2004,
IR PIEŅĒMUSI ŠO REGULU.
1. pants
Regulu (EK) Nr. 21/2004 ar šo groza šādi.
1)
Regulas 9. panta 3. punkta pirmo daļu aizstāj ar šādu tekstu:
“3. No 2009. gada 31. decembra elektroniskā identifikācija atbilstīgi 1. punktā minētajiem norādījumiem un saskaņā ar pielikuma A iedaļas attiecīgajiem noteikumiem ir obligāta visiem dzīvniekiem.”
2)
Regulas 9. panta 4. punktu aizstāj ar šādu punktu:
“4. Līdz 2009. gada 31. decembrim dalībvalstis var ieviest obligātu elektroniskās identifikācijas izmantošanu dzīvniekiem, kas dzimuši šo valstu teritorijā.”
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 17. decembrī

Labels: 7
12
1
6